नई दिल्ली। बॉलीवुड अभिनेता चंकी पांडे हमेशा पर्दे पर अपने कॉमिक के लिए जाने जाते रहे हैं। रुचि नारायण निर्देशित एनिमेशन फिल्म ‘हनुमान द दमदार’ के लिए सलमान खान, जावेद अख्तर जैसे दिग्गजों के साथ अपनी आवाज देने वाले चंकी का कहना है कि इस फिल्म का अंदाज कॉमिक है, लेकिन यह हल्के-फुल्के अंदाज में एक मजबूत संदेश देती है। दो जून को रिलीज हो रही फिल्म ‘हनुमान द दमदार’ के प्रचार के सिलसिले में दिल्ली आए चंकी ने बताया, ‘‘हमारे लिए यह फिल्म बहुत ही खास है। यह फिल्म हमारे धार्मिक मूल्यों और संस्कृति पर आधारित है, जिसे हम नई पीढ़ी को सिखाना चाहते हैं। चूंकि यह एनिमेटेड फिल्म है, इसलिए हमने बहुत ही हल्के-फुल्के माध्यम से फिल्म का सारांश बताने की कोशिश की है।’’